ধোনির এই বিদায় অনিবার্যই ছিল - বেঙ্গল টাইমস্ বেঙ্গল টাইমস্
ধোনির এই বিদায় অনিবার্যই ছিল
By Bengal Times / February 20, 2017 / No Comments
মনে মনে অনেক বাঙালিই হয়ত খুশি হয়েছেন। হয়ত মনে মনে বলছেন, দ্যাখ কেমন লাগে!‌ একের পর এক ক্রিকেটারের জীবন শেষ করেছিলে। এবার তোমাকেও সেই একইভাবে সরানো হল। কে সরাল?‌ এই শহরেরই সঞ্জীব গোয়েঙ্কা। বিদ্যুতের মাশুল বাড়ানোর ব্যাপারে গোয়েঙ্কাবাবুর বিশেষ সুনাম আছে। বাঙালি এই কারণে তাঁর উপর হাড়ে চটা। কিন্তু এই একটা কাজের জন্য গোয়েঙ্কার ওপর থেকে রাগ চলেও যেতে পারে।
তিনি ঠিক করলেন, পুণে দলের নেতৃত্বে আর ধোনিকে রাখবেন না। তাঁর ছাগল। তিনি ল্যাজে কাটবেন না মুড়োয় কাটবেন, তিনিই ঠিক করবেন। কিন্তু একধাক্কায় ধোনির মতো ক্রিকেটারকে সরিয়ে দেওয়া!‌ যে ধোনি স্বেচ্ছায় টেস্ট থেকে নাটকীয়ভাবে সরে দাঁড়িয়েছেন। যে ধোনি একদিনের ক্রিকেট ও টি টোয়েন্টির নেতৃত্ব ছেড়ে দিলেন। তাঁকে তো একটা সম্মানজনক প্রস্তাব দেওয়া যেতে পারত। যদি সরাতেই হয়, তাঁকে তো বলা যেতেই পারত, তুমি বাপু নিজেই সরে যাও, তাহলে আমাকেও অপ্রিয় কাজটা করতে হয় না। আবার তোমারও অসম্মান হয় না।
কিন্তু গোয়েঙ্কাবাবু চেয়েছিলেন, ধোনিকে সরিয়েই দেবেন। অবশ্য সিনিয়রদের সঙ্গে একইরকম ব্যবহার করেছেন ধোনি নিজেও। সৌরভ, শচীনদের কার্যত অবসর নিতে বাধ্যই করেছেন। রাহুল, শেহবাগ, হরভজন, জাহিররাও অপ্রাসঙ্গিক হয়ে গিয়েছেন। অনেকে মনে করেন, সিনিয়রদের সম্মান দেওয়ার ক্ষেত্রে ধোনির বেশ অনিহা ছিল। বাদ দেওয়ার আগে জানানোর সৌজন্যটুকুও তিনি দেখাননি। কাজেই, তাঁর এমন বিদায়ই প্রাপ্য। কিন্তু কেন ধোনিকে সরিয়ে দিলেন সঞ্জীব গোয়েঙ্কা?‌ শোনা যায়, ধোনি নাকি ফ্র‌্যাঞ্চাইজি মালিকদের বিশেষ পাত্তা দিতেন না। এমনকি তাঁকে ফোনেও ধরা যেত না। স্বয়ং মালিকও ফোনে ধরতে পারেননি অধিনায়ককে। গোসা তো হওয়ারই কথা। তাছাড়া, ধোনি যাঁদের খেলাতে চাইতেন, তাঁদের নেওয়ার ব্যাপারে অনেকের আপত্তি ছিল। ক্রিকেটের পাশাপাশি অন্যান্য ব্যাপারেও ধোনি নাকি নিজের পছন্দ–‌অপছন্দ মেলে ধরার চেষ্টা করতেন। যা ভালভাবে মেনে নেননি ফ্র‌্যাঞ্চাইজি কর্তারা। ফলে, এই বিদায়টা অনিবার্যই ছিল।
ধোনির এই বিদায় অনিবার্যই ছিল was last modified: February 22nd, 2017 by Bengal Times